**Nyt fra Idom-Råsted Borgerforening:**

Efter en velbesøgt generalforsamling har borgerforeningen konstitueret sig som følgende:

Formand: Henrik Bækstrøm

Næstformand: Andreea Nikolajsen

Kasserer: Jeppe Baandrup Toft

Sekretær: Susanne Bang Nielsen

Medlemmer: Kristina Holst Knudsen

Marianne Fløe Hestbjerg

Morten B. Jensen

Sine Anneberg

Suppleant: Tommy Thorius

Se hjemmesiden for kontaktinformationer til de enkelte medlemmer af bestyrelsen.

På generalforsamlingen blev det vedtaget, at medlemskaber fremover skal betales via UNIOO. Efter en del startproblemer, er systemet nu oppe at køre, men der er plads til flere medlemmer. Se mere her i bladet

Fastelavnsfesten gik fint, og næste store arrangement, Skt. Hans er ved at blive planlagt i samarbejde med PLEXUS Idom-Råsted. Der vil komme mere i næste nummer af Kontakt, på hjemmesiden og Facebook.

TS Ejendomme har præsenteret deres forslag til nye lejeboliger på Idom Kirkevej, i samarbejde med borgerforeningen. Lige nu arbejdes der på at få nok interesserede til at projektet gennemføres. Dennis Thiesen har lagt et stort arbejde i projektet på borgerforeningens vegne.

Efter en periode med stilstand, er det lykkedes at finde en hjemmesideansvarlig, der er begyndt at rydde op på siden og opdatere den med den seneste informationer. Snart vil den igen kunne bruges til sidste nyt om Idom-Råsted og lidt om hvad der sker fremover.

Der arbejdes på højtryk for at få Idom-Råsteds nye visionsplan færdig. Arbejdsgrupperne, der blev nedsat på mødet i november, har leveret materiale til en ”skrive-gruppe”, der nu skal samle de mange spændende ideer i en samlet plan. Borgerforeningen håber at kunne fremlægge planen på et møde i maj. Planen skal være lokalt funderet, det skal være noget vi som beboere i Idom og Råsted er parate til at lægge kræfter bag. Men det vil også være et godt redskab for PtX gruppen i deres videre møder med de udviklere, der har planer for at bygge i Idomlund.

Forårets vindmøllemidler er uddelt, se ansøgninger og begrundelser for tildelinger andetsteds her i Kontakt. Husk det er muligt at søge om ”her-og-nu” midler i bufferpuljen hele året. Der kan søges om op til 5000 kr. til lokale projekter.

Og på det mere praktiske plan, har borgerforeningen taget kontakt til Holstebro Kommune omkring fartdæmpning på Råsted Kirkevej. Kommunen vil hurtigst muligt foretage en ny trafiktælling på strækningen fra Ringkøbingvej til Råsted kirke. Data fra trafiktællingen indgår i vurderingen af, om der er trafikal begrundelse til at opsætte chikaner på vejen.

**Idom-Råsted Borgerforening**